标题：卢象
简介
[唐]（约公元七四一年前后在世）字纬卿，汶水人。（唐才子传云：鸿之侄。恐不确）生卒年均不详，约唐玄宗开元末前后在世。携家久居江东。开元中，与王维齐名。仕为秘书郎。转右卫仓曹掾。丞相张九龄深器之。累官司勋员外郎。象名盛气高，少所卑下，遂为飞语所中，左迁齐、邠、郑三郡司马。入为膳部员外郎。安禄山之乱，象受伪署，因贬永州司户。起为主客员外郎，道病，遂卒于武昌。象著有文集十二卷，《新唐书艺文志》传于世。
《唐故尚书主客员外郎卢公集纪》
刘禹锡在《唐故尚书主客员外郎卢公集纪》中写道：
心之精微，发而为文；文之神妙，咏而为诗。犹夫孤桐朗玉，自有天律。能事具者，其名必高。名由实生，故久而益大。尚书郎卢公讳象，字纬卿，始以章句振起於开元中，与王维、崔颢比肩骧首，鼓行於时。妍词一发，乐府传贵。由前进士补秘书省校书郎，转右卫仓曹掾。丞相曲江公方执文衡，揣摩後进，得公深器之，擢为左补阙河南府司录司勋员外郎。名盛气高，少所卑下。为飞语所中，左迁齐、郑三郡司马，入为膳部员外郎。时大盗起幽陵，入洛师，东夏衣冠不克归王所，为虏劫执，公堕胁从伍中。初谪果州长史，又贬永州司户，移吉州长史。天下无事，朝廷思用宿旧，征拜主客员外郎。道病留武昌，遂不起。故相崔太傅时为右史，方在鄂，以文志其墓，其词曰：“噫，公妙年有声，振耀当代。
翱翔云路，不虞云缴。盛名先物，易生疠疵。三至郎署，坐成遗耋。蹭蹬江皋，栖栖没齿。”见知者恨之。公远祖元魏、北齐、後周皆为帝师。公之叔父嵩山逸人谏议大夫颢然，真隐者也。公下世後七十三年，其孙元符捧遗草来乞词以表之。
尝经乱离，多所散落，今之存者，十有二卷，凡若干篇。
代表作品
卷122_1 「赠程秘书」卢象 
客自岐阳来，吐音若鸣凤。孤飞畏不偶，独立谁见用。 
忽从被褐中，召入承明宫。圣人借颜色，言事无不通。 
殷勤拯黎庶，感激论诸公。将相猜贾谊，图书归马融。 
顾余久寂寞，一岁麒麟阁。且共歌太平，勿嗟名宦薄。 
卷122_2 「家叔征君东溪草堂二首」卢象 
开山十馀里，青壁森相倚。欲识尧时天，东溪白云是。 
雷声转幽壑，云气杳流水。涧影生龙蛇，岩端翳柽梓。 
大道终不易，君恩曷能已。鹤羡无老时，龟言摄生理。 
浮年笑六甲，元化潜一指。未暇扫云梯，空惭阮氏子。 
今朝共游者，得性闲未归。已到仙人家，莫惊鸥鸟飞。 
水深严子钓，松挂巢父衣。云气转幽寂，溪流无是非。 
名理未足羡，腥臊讵所希。自惟负贞意，何岁当食薇。 
卷122_3 「乡试后自巩还田家，因谢邻友见过之作」卢象 
鸡鸣出东邑，马倦登南峦。落日见桑柘，翳然丘中寒。 
邻家多旧识，投暝来相看。且问春税苦，兼陈行路难。 
园场近阴壑，草木易凋残。峰晴雪犹积，涧深冰已团。 
浮名知何用，岁晏不成欢。置酒共君饮，当歌聊自宽。 
卷122_4 「青雀歌」卢象 
啾啾青雀儿，飞来飞去仰天池。逍遥饮啄安涯分， 
何假扶摇九万为。 
卷122_5 「杂诗二首」卢象 
家居五原上，征战是平生。独负山西勇，谁当塞下名。 
死生辽海战，雨雪蓟门行。诸将封侯尽，论功独不成。 
君家御沟上，垂柳夹朱门。列鼎会中贵，鸣珂朝至尊。 
死生在片议，穷达由一言。须识苦寒士，莫矜狐白温。 
卷122_6 「赠广川马先生」卢象 
经书满腹中，吾识广川翁。年老甘无位，家贫懒发蒙。 
人归洙泗学，歌盛舞雩风。愿接诸生礼，三年事马融。 
卷122_7 「峡中作」卢象 
高唐几百里，树色接阳台。晚见江山霁，宵闻风雨来。 
云从三峡起，天向数峰开。灵境信难见，轻舟那可回。 
卷122_8 「竹里馆」卢象 
江南冰不闭，山泽气潜通。腊月闻山鸟，寒崖见蛰熊。 
柳林春半合，荻笋乱无丛。回首金陵岸，依依向北风。 
卷122_9 「永城使风」卢象 
长风起秋色，细雨含落晖。夕鸟向林去，晚帆相逐飞。 
虫声出乱草，水气薄行衣。一别故乡道，悠悠今始归。 
卷122_10 「和徐侍郎丛筱咏（一作蒋涣诗）」卢象 
中禁夕沉沉，幽篁别作林。色连鸡树近，影落凤池深。 
为重凌霜节，能虚应物心。年年承雨露，长对紫庭阴。 
卷122_11 「驾幸温泉」卢象 
传闻圣主幸新丰，清跸鸣銮出禁中。细草终朝随步辇， 
垂杨几处绕行宫。千官扈从骊山北，万国来朝渭水东。 
此日小臣徒献赋，汉家谁复重扬雄。 
卷122_12 「奉和张使君宴加朝散」卢象 
佐理星辰贵，分荣涣汗深。言从大夫后，用答圣人心。 
骑拥轩裳客，鸾惊翰墨林。停杯歌麦秀，秉烛醉棠阴。 
爽气凌秋笛，轻寒散暝砧。只应将四子，讲德谢知音。 
卷122_13 「赠张均员外」卢象 
公门世绪昌，才子冠裴王。出自平津邸，还为吏部郎。 
神仙馀气色，列宿动辉光。夜直南宫静，朝趋北禁长。 
时人归水镜，明主赐衣裳。翰苑飞鹦鹉，天池待凤凰。 
承欢畴日顾，未纪后时伤。去去图南远，微才幸不忘。 
卷122_14 「送祖咏」卢象 
田家宜伏腊，岁晏子言归。石路雪初下，荒村鸡共飞。 
东原多烟火，北涧隐寒晖。满酌野人酒，倦闻邻女机。 
胡为困樵采，几日罢朝衣。 
卷122_15 「送綦毋潜」卢象 
夫君不得意，本自沧海来。高足未云骋，虚舟空复回。 
淮南枫叶落，灞岸桃花开。出处暂为耳，沉浮安系哉。 
如何天覆物，还遣世遗才。欲识秦将汉，尝闻王与裴。 
离筵对寒食，别雨乘春雷。会有征书到，荷衣且漫裁。 
卷122_16 「送赵都护赴安西」卢象 
下客候旌麾，元戎复在斯。门开都护府，兵动羽林儿。 
黠虏多翻覆，谋臣有别离。智同天所授，恩共日相随。 
汉使开宾幕，胡笳送酒卮。风霜迎马首，雨雪事鱼丽。 
上策应无战，深情属载驰。不应行万里，明主寄安危。 
卷122_17 「追凉历下古城西北隅，此地有清泉乔木」卢象 
谢脁出华省，王祥贻佩刀。前贤真可慕，衰病意空劳。 
贞悔不自卜，游随共尔曹。未能齐得丧，时复诵离骚。 
闲阴七贤地，醉餐三士桃。苍苔虞舜井，乔木古城壕。 
渔父偏相狎，尧年不可逃。蝉鸣秋雨霁，云白晓山高。 
咫尺传双鲤，吹嘘借一毛。故人皆得路，谁肯念同袍。 
卷122_18 「戏赠邵使君张郎」卢象 
少妇石榴裙，新妆白玉面。能迷张公子，不许时相见。 
卷122_19 「同王维过崔处士林亭」卢象 
映竹时闻转辘轳，当窗只见网蜘蛛。 
主人非病常高卧，环堵蒙笼一老儒。 
卷122_20 「寄河上段十六（一作王维诗）」卢象 
与君相识即相亲，闻道君家住孟津。 
为见行舟试借问，客中时有洛阳人。 
卷122_21 「寒食」卢象 
子推言避世，山火遂焚身。四海同寒食，千秋为一人。 
深冤何用道，峻迹古无邻。魂魄山河气，风雷御宇神。 
光烟榆柳灭，怨曲龙蛇新。可叹文公霸，平生负此臣。 
卷122_22 「八月十五日象自江东止田园移庄…诗三首（俱见王维集）」卢象 
谢病始告归，依然入桑梓。家人皆伫立，相候衡门里。 
畴类皆长年，成人旧童子。上堂家庆毕，愿与亲姻迩。 
论旧或馀悲，思存且相喜。田园转芜没，但有寒泉水。 
衰柳日萧条，秋光清邑里。入门乍如客，休骑非便止。 
中饮顾王程，离忧从此始。 
两妹日长成，双鬟将及人。已能持宝瑟，自解掩罗巾。 
念昔别时小，未知疏与亲。今来识离恨，掩泪方殷勤。 
小弟更孩幼，归来不相识。同居虽渐惯，见人犹默默。 
宛作越人言，殊乡甘水食。别此最为难，泪尽有馀忆。 
卷122_23 「叹白发（一作王维诗）」卢象 
我年一何长，鬓发日已白。俯仰天地间，能为几时客。 
惆怅故山云，裴回空日夕。何事与时人，东城复南陌。 
卷122_24 「早秋宴张郎中海亭即事（一作孟浩然诗）」卢象 
邑有弦歌宰，翔鸾狎野鸥。眷言华省旧，暂滞海池游。 
郁岛藏深竹，前溪对舞楼。更闻书即事，云物是新秋。 
卷122_25 「句」卢象 
吴越山多秀，新安江甚清。（见《河岳英灵集》） 
书名会粹才偏逸，酒号屠苏味更醇。 
（《赠郑虔》，见《唐语林》） 
初疑轻烟淡古松，又似山开万仞峰。 
（《赠怀素》，见《颜真卿序》）